**MOVE IT! udfordrer og fejrer den urbane krop(skunst)**

**Festivalen MOVE IT! 30. aug.-2. sept. er 4 dage med 17 internationale forestillinger og 19 workshops, der udfordrer fysik, balance og tyngdekraft ved at blande urbane bevægelsesformer som cirkus, dans, parkour, skate, klatring og akrobatik. Fire dage, der bruger byen som arena til at udforske krop og bevægelse som udtryk. Metropolis, AFUK, Dansehallerne, Street Movement og Batiste Skateboard står bag og inviterer alle til at kigge på og ikke mindst være med.**

Byen er storbymenneskets bevægelses- og aktivitetsrum. Vi går, løber, klatrer, svømmer, skater i byen som aldrig før. MOVE IT! bruger byen som arena til at sætte den urbane krop i spil på nye måder. I en udforskning af bevægelse, koreografi og kunst, der går på tværs af discipliner, er der fokus på kroppen som kunstnerisk udtryk.

Forestillinger med virtuos, åndeløs balancekunst. Udholdenhed, styrke og vægtløshed 7 meter over jorden. Leg med tyngdekraften med publikum som modvægt. Hyperaktiv kaosdans i en hinkerude. Flyvende skatere i nærkamp. De 7 produktioner med 17 opførelser er skabt af nytænkende, internationale kunstnere, som udfordrer bevægelse, balance og tyngdekraft.

Chloé Moglia er et ikon inden for cirkuskunsten, kendt for at bruge sin styrke, stædighed og udholdenhed som martial arts-udøver i sine meditative, højtsvævende forestillinger. Rémi Luchez tager publikum helt med ind i sit fascinerende laboratorium, hvor han udforsker kunsten at finde og holde balancen. Cirque Barbette er afhængige af publikum som modvægt i deres udfordring af tyngdekraften. Og Joshua Monten forvandler leg til koreografi.

Workshops er for alle, som tør sætte kroppen på prøve. De er udviklet til MOVE IT! af de dygtigste undervisere inden for cirkus, dans, parkour og skate – urbane discipliner, der er fælles om at ville det umulige ved at udfordre tyngdekraften og fysikkens love, hvad end det sker ved at hoppe fra tag til tag, skate på ramper, klatre i reb eller lave piruetter. Ved at mikse teknikker fra de forskellige discipliner kan man pludselig danse i luften, jonglere på skateboard og klatre på vægge.

I ugen 27.-31. aug. tager MOVE IT! på skolebesøg i København til 1100 elever, som skal have MOVE IT! på skemaet, mens alle kan prøve kræfter med workshops 1.-2. sept. på cirkusskolen AFUK.

Se samlet program på [www.metropolis.dk/move-it-2018](http://www.metropolis.dk/move-it-2018)

**FORESTILLINGER**

**30.-31. aug. i Indre By**

**1.-2. sept. på/ved Vesterbro og AFUK**

**MIETTES af Rémi Luchez (FR) -**   
Med linedanserens ekvilibrisme og klovnens fejlbarlighed – det åndeløst virtuose og det charmerende komiske – og med publikum som vigtigste medspiller skaber Rémi Luchez magi med de enkleste midler. En oplevelse af de sjældne - i al sin enestående enkelhed.  
*30. aug.-2. sept. -*[*se mere*](http://www.metropolis.dk/miettes-af-remi-luchez/)

**HORIZON af Chloé Moglia (FR)**  
Chloé Moglia suspenderer sig selv og alt omkring sig. I en blændende smuk leg med vægt, vægtløshed og tyngdekraft vrider kroppen sig af led for at forblive svævende. Som en drømmende refleksion over vores tilstedeværelse tager HORIZON os 7 meter over jorden i et overjordisk, overmenneskeligt øjeblik.  
30. aug.-1. sept. -[*se mere*](http://www.metropolis.dk/horizon-af-chloe-moglia/)

**I FEEL THE EARTH MOVE af Cirque Barbette (BE)**  
**Cirque Barbette** er på jagt efter ligevægt. Og publikum er den nødvendige modvægt. Vægt, tillid og gensidig afhængighed er grundpillerne i en kollektiv, legende installation, der viser os muligheden for sammen at bryde grænserne for det mulige.  
30. aug.-2. sept. -[*se mere*](http://www.metropolis.dk/i-feel-the-earth-move/)

**KILL YOUR DARLINGS af Joshua Monten (CH)  
Joshua Monten**tager publikum helt tæt på i en legende dans, der inficerer alle med sin smittende energi og humor. To mænd i en hinkerude kæmper indædt for at holde sammen på bevægelses-mønstret, der bliver mere og mere kompliceret, mere og mere udmattende. Og alt ender i et infernalsk kaos af kridt, støv og sved.  
31. aug.-2. sept. -[*se mere*](http://www.metropolis.dk/kill-your-darlings/)

**TRICKS FOR MONEY (DK)**  
Se nogle af Danmarks dygtigste og modigste skatere dyste indbyrdes om at lave de bedste og vildeste tricks. Der er høj stemning med musik og kommentator. Tricks for Money skatekonkurrence i Cph Skatepark er for sponsorerede og usponsorerede skatere med præmier for de bedste tricks.  
1. sept. -[*se mere*](http://www.metropolis.dk/tricks-for-money/)

**WORKSHOPS**

**1.-2. sept. på AFUK, Kbh. SV**

Street Challenge, Vertikal Dans, Bodies in Space, Luftspejling, Missing Link, DYI Mission, Par2, Koreografi i Krydsfeltet, Sunday Jam... Alle kan være med uanset alder og forkundskaber. Læs mere om de enkelte workshops, og tilmeld dig via [hjemmesiden](http://www.metropolis.dk/move-it-2018/).

Der afholdes desuden skoleworkshops 27.-31. aug. for 1100 elever i 5.-9. klasse på skoler i København.

***MOVE IT! præsenteres af*** [***Metropolis – en sommer med performance og kunst i byens rum***](http://www.metropolis.dk/)**i samarbejde med AFUK, Dansehallerne, Street Movement og Batiste Skateboard med støtte fra Nordea-fonden**

**Kontakt** Louise Kaare Jacobsen for yderligere information, interviews, m.m. på [lkj@kit.dk](mailto:lkj@kit.dk) / tlf. 23 80 55 39

**Fotos** [**i høj opløsning her**](http://www.metropolis.dk/pressefotos-move-it/)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**OM METROPOLIS**Metropolis er et storbyteater med byen som scene og tema. Hen over sommeren præsenterer Metropolis et program af overraskende, originale og stedspecifikke forestillinger skabt af internationale kunstnere i, for og med København. Det er værker, der søger grænserne for scenekunsten og blander performance med arkitektur, billedkunst, lydkunst, aktionskunst, m.m. De skabes af kunstnere, som indtager og udforsker byen og giver publikum nye kunstneriske perspektiver, oplevelser og indsigt i deres by.  
  
Metropolis arrangeres af Københavns Internationale Teater (KIT), der tidligere har præsenteret Ny Cirkus Festival 2006-16. MOVE IT! er efterfølgeren til Ny Cirkus Festival som en ny genrehybrid, der sætter fokus på kroppens udtryksmuligheder vha. discipliner som cirkus, dans, parkour, skate, klatring, akrobatik, m.m.

Sæsonprogram på [www.metropolis.dk](http://www.metropolis.dk)